
Előterjesztés
a Közgyűlés részére
Tisztelt Közgyűlés!
A Budapest Jazz Club (a továbbiakban: BJC) az elmúlt négy évben a hazai és a budapesti jazz kulturális élet meghatározó szereplőjévé vált. A BJC havi legkevesebb 22 koncertjével jelentős közönségbázist teremtett, a rendszeres koncertek mellett rangos fesztiválok, tehetségkutató versenyek, emlékestek, lemezbemutatók, CD és DVD felvételek helyszíne is. A hétvégenként megtartott közkedvelt Jam Session* sorozaton az esélyegyenlőség jegyében – a spontán alakuló formációknak köszönhetően – roma és nem roma, kezdő és hivatásos zenészek közösen játszhatnak.  A klubban megrendezett programokat évente legkevesebb 50.000 vendég látogatja. A BJC szorosan együttműködik több művészeti, oktatási intézménnyel is, így a Liszt Ferenc Zeneművészeti Egyetemmel, a Bartók Béla Zeneművészeti Szakközépiskola és Gimnáziummal, a Kőbányai Zenei Stúdióval és a Magyar Képzőművészeti Egyetemmel. A BJC állandó kapcsolatot ápol a legfontosabb szakmai szervezetekkel, köztük a Magyar Jazz Szövetséggel.
A BJC-t a JAZZART Közcélú Alapítvány (a továbbiakban: Alapítvány) működteti, mely a BJC brand használati jogával rendelkező közhasznú szervezet.
 (
* „
Zenészek érdek és kényszer nélküli együttléte, találkozása, hogy megbeszélt felállás vagy hangszerelés és műsor 
nélkül  zenéljenek
, imp
rovizáljanak 
mindenféle kötöttség nélkül.
”
)A kulturális ágazatban jelenleg a zenei támogatásokat kizárólag a Budapesti Fesztiválzenekarral kötött közszolgáltatási szerződés fedi le, így szakmailag indokolt és támogatandó a BJC-t működtető Alapítvány és Budapest Főváros Önkormányzata (a továbbiakban: Önkormányzat) közötti közszolgáltatási szerződés (1. számú melléklet) megkötése.
A közszolgáltatási szerződést - célja szerint - a felek annak érdekében kötnék, hogy a közhasznú szervezetként működő Alapítvány a jazz, a népzene, a világzene és a komolyzene műfaján belül létrehozandó hazai és nemzetközi rendezvényeket, versenyeket, illetve ezen a területen megrendezésre kerülő egyéb kulturális események megvalósítását, előadóművészek fellépését és szakmai fejlődését támogassa. További fontos feladata még a tehetségkutatás, a jazz művészet fejlesztése, hazai jazz-művészeti alkotások létrehozásának ösztönzése, valamint a budapesti jazz-zenei klubélet, így különösen a Budapest Jazz Club működésének elősegítése.
Jelen közszolgáltatási szerződést javaslom 2015. december 31-ig szóló határozott időtartamra megkötni, mely a felek egyező szándékával meghosszabbítható. A közszolgáltatási szerződés-tervezet alapján a BJC-t működtető Alapítvány az idei évben 1.000.000,-Ft (azaz Egymillió forint) összegű,  2013. január 1-jétől évente 7.000.000,-Ft (azaz Hétmillió forint) összegű támogatásban részesülne.
Kérem a tisztelt Közgyűlést az előterjesztés megtárgyalására és a határozati javaslatok elfogadására.
Határozati javaslat
A Fővárosi Közgyűlés úgy dönt, hogy:

2012. évben 1.000 eFt támogatást biztosít a JAZZART Közcélú Alapítvány számára a Budapest Jazz Club zenei tevékenységének támogatására.

1.000 eFt-tal csökkenti a „9300 Általános tartalék” cím működési célú tartalék előirányzatát és ezzel egyidőben ugyanezen összeggel megemeli az új „8365 JAZZART Közcélú Alapítvány” cím működési célú pénzeszköz átadás Áht-n kívülre előirányzatát.
határidő:	soron következő költségvetési rendelet módosítás
felelős: 	Tarlós István főpolgármester

jóváhagyja és  megköti a Fővárosi Önkormányzat és a JAZZART Közcélú Alapítvány közötti Közszolgáltatási Szerződést az 1. számú melléklet szerinti tartalommal és felkéri a főpolgármestert annak aláírására. 
határidő:	határozathozatalt követő 30 napon belül
felelős: 	Tarlós István főpolgármester



támogatja a JAZZART Közcélú Alapítványt 2013., 2014. és 2015. évben – költségvetési forrásai függvényében – évente 7.000 e Ft összeggel.
határidő:	2013., 2014. és 2015. évi költségvetési rendelet elfogadása
felelős: 	Tarlós István főpolgármester


Határozathozatal módja:
Az 1. és 3. számú határozati javaslatok esetében egyszerű szavazattöbbség, a 2. és 4. számú határozati javaslatok esetében minősített szavazattöbbség szükséges.
Budapest, 2012. november „   ”
	Csomós Miklós
főpolgármester-helyettes

